સ્વાનુભવે એમને સમજાઈ ગયું કે નવયુવાનો અને ખાસ કરીને સામાન્ય માણસનું કઈ રીતે બ્રેનવૉશ કરી શકાય છે. ધીમેધીમે તેઓ એટલા અસરકારક બનતા ગયા કે તેમના દુશ્મનો પણ તેમનાથી દંગ રહી જતા. ડૉ.ઝાકીરનું માનસઘડતર કઈ રીતે થયું તેના પર વિચાર કરીએ તો તેઓ યુવા વિદ્યાર્થી હતા, એ ૧૯૭૦થી ૮૦ના સમયગાળાની વૈશ્વિક ઘટનાઓ પર નજર નાખવી પડે. તે સમયે સાંસ્કૃતિક-સામાજિક સ્તરે ઘણી મોટી ઉથલપાથલો હતી. ભારતથી ગયેલા પંડિત રવિશંકરે બીટલ્સના જ્યોર્જ હેરિસન સાથે જુગલબંધી કરીને કહ્યું હતું કે અમારા ધર્મો અને મિજાજ ભલે જુદા હશે, પરંતુ ધ્યેય એક છે.